Ville Norge skulle bli i Faryab
De siste ukene har de afghanske sikkerhetsstyrkene kjempet en tøff kamp mot opprørerne i de sørlige delene av provinsen. Så mange som 100 kan være drept, og flere tusen sivile drevet på flukt i provinsen der Norge i en årrekke hadde ansvaret for sikkerheten. Egentlig skulle norske styrker fortsatt vært i Faryab. Men i fjor vår fremskyndet toppledelsen for International Security Assistance Force (ISAF) sammen med afghanske myndigheter datoen for å trekke de norske soldatene ut av provinsen med flere måneder. - Vi ble litt overrasket da vi hørte dette. Vi trodde vi skulle bli minst et halvt år til, sier utenriksminister Espen Barth Eide til VG i dag. Beslutningen om å trekke de norske soldatene ut av den urolige provinsen kom også overraskende på den tyske ledelsen i Regionkommando Nord, ISAFs øverste ledelse i Nord-Afghanistan.- Den tyske ledelsen for ISAF i Nord-Afghanistan ga uttrykk for at de syntes det gikk litt fort. Men både de og vi forsto logikken fra ISAF-ledelsen i Kabul, sier Eide, som var forsvarsminister da han fikk vite om beslutningen i april i fjor.I en serie artikler de siste dagene, har VG dokumentert flere av hendelsene i Faryab de siste månedene. I går sa forsvarsminister Anne-Grete Strøm-Erichsen til VG at hun var svært bekymret for sikkerheten i provinsen.- Dette er en beslutning som ble tatt av ISAF-ledelsen i Kabul sammen med afghanske myndigheter. ISAF ville konsentrere innsatsen rundt færre områder, hovedakser og mer befolkningsrike områder. De mente at afghanerne var i stand til å ta over, sier Eide. - Var de fagmilitære rådene du fikk enige i at det var riktig å trekke ut styrkene i fjor høst? - Forsvarssjef Harald Sunde er en av forsvarsministerens nærmeste militære rådgivere. Han var enig i beslutningen som ble tatt av ISAF-ledelsen, sier Eide.Etter at de trakk seg ut fra Faryab, er de norske styrkene i Afghanistan samlet i Mazar-e Sharif og Kabul. - Vi visste at hoveddelen av styrkene skulle ut før 2014. Da kunne ikke hele ISAF bare bli stående til november det året, og plutselig dra hjem. Nedtrappingen må skje gradvis, i et tempo som blir bestemt av ledelsen for koalisjonen sammen med afghanske myndigheter. Det gjelder også den norske tilstedeværelsen, sier utenriksministeren.Faryab har de siste månedene vært Nord-Afghanistans mest urolige provins. Forrige uke skal en av Norges mest fremtrendende samarbeidspartnere gjennom mange år og øverste sjef for hæren i Faryab, general Noor Mohammed Hamid, ha blitt skadet i kamper mot opprørere.- Så det var riktig å dra? - Ja. Ingenting tilsier at det ikke var riktig å dra når vi gjorde. Det var riktig og viktig å dra. Hadde vi blitt lenger, hadde vi blitt en del av problemet, sier Eide. INTERAKTIV VG GRAFIKK:Kidnappinger, kamper, drap og politiske konflikter - dette er Faryab etter at Norge dro
Ledelsen for de internasjonale styrkene i Nord-Afghanistan advarte Norge mot å trekke ut soldatene fra Faryab i fjor høst.